รัฐบาลกำหนดจัดกิจกรรมเนื่องในวันพ่อแห่งชาติ ระหว่างวันที่ 5-14 ธันวาคม 2562 ที่ท้องสนามหลวง
รัฐบาลกำหนดจัดกิจกรรมเนื่องในวันพ่อแห่งชาติ ระหว่างวันที่ 5-14 ธันวาคม 2562 ที่ท้องสนามหลวงกรมประชาสัมพันธ์ เผยแพร่ข้อมมูลข่าว รัฐบาลเตรียมจัดกิจกรรมวันพ่อแห่งชาติ ซึ่งตรงกับวันที่ 5 ธันวาคมของทุกปี ซึ่งเป็นวันคล้ายวันพระบรมราชสมภพของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และเป็นวันชาติ โดยกำหนดจัดกิจกรรมพร้อมกันทั้งในส่วนกลางและส่วนภูมิภาค ระหว่างวันที่ 5-14 ธันวาคม 2562 โดยส่วนกลางจัดที่ท้องสนามหลวง ส่วนภูมิภาคจัดที่ศาลากลางจังหวัด หรือสถานที่ตามที่จังหวัดพิจารณาความเหมาะสม รวมถึงในต่างประเทศด้วยสำหรับกิจกรรมที่ท้องสนามหลวง ในวันที่ 5 ธันวาคม เวลา 07.00 น. มีพิธีทำบุญตักบาตรข้าวสาร อาหารแห้งแด่พระสงฆ์และสามเณร จำนวน 489 รูป เพื่อถวายเป็นพระราชกุศลพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร จากนั้นเวลา 08.30 น. มีพิธีถวายพานพุ่มดอกไม้และถวายบังคม นอกจากนี้ยังมีกิจกรรมเนื่องในวันพ่อแห่งชาติ ตั้งแต่วันที่ 5-14 ธันวาคม 2562 เวลา 10.00 น.-20.00 น. ประกอบด้วย การถวายสักการะพระบรมฉายาลักษณ์พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร การจัดนิทรรศการโครงการกำลังใจในพระดำริพระเจ้าหลานเธอ พระองค์เจ้าพัชรกิติยาภา มูลนิธิอาสาเพื่อนพึ่ง (ภา) ยามยาก สภากาชาดไทย นิทรรศการ “ปณิธานความดี...มีแล้วแบ่งปัน” นิทรรศการ “ชุมชนต้นแบบแห่งความดี...วิถีไทยในแบบพ่อ” ตลอดจนการฝึกอาชีพ ซ่อมอุปกรณ์เครื่องใช้ไฟฟ้าในบ้านและมอบพันธุ์กล้าไม้รัฐบาลขอเชิญชวนหน่วยงานภาครัฐ ภาคเอกชนและประชาชน ร่วมกิจกรรมจิตอาสา บำเพ็ญสาธารณประโยชน์และบริการประชาชน ตลอดเดือนธันวาคมนี้เพื่อถวายเป็นพระราชกุศล เช่น การขุดลอกคูคลอง เก็บขยะ การเลี้ยงอาหารกลางวันแก่ผู้ด้อยโอกาสและกิจกรรมอื่นๆ ตามความเหมาะสม และในโอกาสอันเป็นมหามงคล ขอเชิญชวนประชาชนร่วมแต่งกายด้วยเสื้อสีเหลืองและร่วมกิจกรรมต่างๆ ที่รัฐบาล ส่วนราชการและภาคเอกชนจัดขึ้น เพื่อเฉลิมพระเกียรติและแสดงออกถึงความจงรักภักดีโดยพร้อมเพรียงกัน